Sagunt a Escena presenta ‘Eleutheria’ dins de la programació de l’Off Romà
16 d’agost 2021

![Imagen sin texto alternativo.](/media/nydpg4er/93-c_sagunt-a-escena-eleutheria.jpg)  
  
​  

L’Off Romà de Sagunt a Escena presenta els dies 16 i 17 d’agost, a les 22.00 hores a la Casa dels Berenguer de Sagunt (carrer del Sagrari, s/n), l’espectacle _Eleutheria: Libertad_ que l’associació cultural Scaena Grecolatina ha produït en commemoració dels 200 anys de l’aniversari de la independència de la Grècia moderna.   
  

Els textos són de Gemma López i José Luis Navarro i la direcció de Gemma López Martínez.   
  

En març de 2021 es van complir 200 anys de la creació de l’estat grec, alliberat de la dominació otomana. Naix aleshores el que s’ha vingut a anomenar la Grècia moderna. En este temps i els anys anteriors a la independència, intel·lectuals, filòsofs i molt especialment poetes han posat tot el seu saber i els seus sentiments al servici d’esta causa que és primer que res el reconeixement dels trets d’identitat de l’esperit grec que en certa manera entronca i enllaça amb els valors més genuïns de la Grècia clàssica i fins i tot la Grècia homèrica.   
  

I cap valor més destacable que el que simbolitza la paraula ‘eleutheria’, llibertat en grec. Quan la Grècia moderna fixa definitivament la seua bandera sobre el blau de la mar i del cel, traça nou barres que no són aleatòries. Són les nou lletres que corresponen a la paraula ‘eleutheria’ (llibertat).  
  

En l’espectacle, el Museum Scaenucum Graecolatinum de Sagunt ha volgut subratllar este aniversari des del prisma de la poesia en totes les seues facetes, la que se sent i es recita, la que es canta i fins i tot la que es balla.   
  

L’Off Romà està organitzat per l’Institut Valencià de Cultura de la Generalitat Valenciana i l'Ajuntament de Sagunt, amb la col·laboració de la Diputació de València.

*   [](http://www.facebook.com/sharer.php?u=https://aytosagunto.es/va/actualitat/sagunt-a-escena-presenta-eleutheria-dins-de-la-programacio-de-l-off-roma/ "Facebook")
*   [](http://twitter.com/share?url=https://aytosagunto.es/va/actualitat/sagunt-a-escena-presenta-eleutheria-dins-de-la-programacio-de-l-off-roma/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/sagunt-a-escena-presenta-eleutheria-dins-de-la-programacio-de-l-off-roma/ "Linked In")
*   [](mailto:?body=https://aytosagunto.es/va/actualitat/sagunt-a-escena-presenta-eleutheria-dins-de-la-programacio-de-l-off-roma/)